钦定古今图书集成/明伦汇编/闺媛典/第163卷 > 盛恩妻王氏
## 钦定古今图书集成/明伦汇编/闺媛典/第163卷 > 盛恩妻王氏

按《常熟县志》：王氏，赠崖州知州盛恩妻，生子赉汝，二
岁而恩亡。族人欲氏改嫁，见其抚孤而泣，辄目而笑
之，为俚语曰：“今年某郎妇，明年某郎妻，何泣也？”王正
色骂曰：“人形兽语，何入吾耳！”卒全节而终，赉汝贵得
邀恩典。嘉靖四十一年五月十四日，制曰：“朕惟国家
有封典及人之亲，所以劝孝；有旌典及人之妇，所以
励节。若守志之母，而有能官之子，则二典并宜及之。”
尔王氏，乃具官盛赉。汝之母，令族幽姿，清门淑德。华
年失偶，矢力保孤。贫不渝节，慈不废教。卒见其子。发
科登仕，为时良牧。此女妇所难。就禄未几，遽然捐世。
旌表既遗，而封恩不逮，朕用闵焉。兹特赠尔为宜人。
用报训子之劬，亦彰殉夫之苦。英爽“如存，歆此休命。”